b'\n_START_ARTICLE_\nQueletov goban\n_START_SECTION_\nOpis\n_START_PARAGRAPH_\nQueletov goban spada med gobane z rde\xc4\x8do trosovnico. Njegov klobuk ima premer med 8-18 cm in je v mladosti poloblast. Kmalu se razpre in je rahlo vzbo\xc4\x8den in \xc5\xbeametast. Ta goban je razli\xc4\x8dno obarvan, saj je barvni razpon klobuka te vrste gob od okraste, oran\xc5\xbene do olivno rjavih barv._NEWLINE_Trosovnica je debela, sestavljena iz dolgih rumeno zelenih cevk, ki pod pritiskom in na prerezanih mestih pomodrijo. Drobne luknjice so oran\xc5\xbene, zlato rumene ali rde\xc4\x8dih barv, proti robu svetlej\xc5\xa1e. V njih je 10-16 x 5-7 mikronov velik trosni prah vretenaste oblike in olivne barve._NEWLINE_Bet je visok od 5 - 15 cm in ima premer od 2 - 4 cm. Je poln, nekoliko zadebeljen proti dni\xc5\xa1\xc4\x8du, nato enakomeren. Na zgornji strani je bet svetlej\xc5\xa1e rumene barve, proti dni\xc5\xa1\xc4\x8du postaja vinsko rde\xc4\x8d, z zelenkastimi odtenki. Na njem ni nikoli mre\xc5\xbeastega vzorca in je vedno gladek._NEWLINE_Meso te gobe je \xc4\x8dvrsto, rumeno, v dni\xc5\xa1\xc4\x8du temno do vinsko rde\xc4\x8de, na prerezanih mestih pomodri. Okus in vonj sta rahlo kiselkasta, na jeziku pa nekoliko zagreni. Stari primerki imajo meso skoraj povsem bele barve.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nQueletov goban raste najpogosteje pod listavci, v toplih krajih na apnen\xc4\x8dastih tleh. Najdemo ga samo v ni\xc5\xbeinskih gozdovih od poletja do pozne jeseni._NEWLINE_Ta vrsta je pogojno u\xc5\xbeitna saj surova povzro\xc4\x8da zastrupitev prebavil in krvi. Prekuhan je queletov goban u\xc5\xbeiten v majhnih koli\xc4\x8dinah. Kljub u\xc5\xbeitnosti ga pri nas ne smemo nabirati, saj je v Sloveniji za\xc5\xa1\xc4\x8diten.'